HU Az Európai Unió Hivatalos Lapja L 333/54

A BIZOTTSÁG 1321/2013/EU VÉGREHAJTÁSI RENDELETE

(2013. december 10.)

az élelmiszerekben vagy azok felületén való felhasználásra, illetve származékos füstaromák előállítására szánt engedélyezett füstaroma elsődleges termékek uniós jegyzékének megállapításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszerekben, illetve azok felületén felhasznált vagy felhasználásra szánt füstaromákról szóló, 2003. november 10-i 2065/2003/EK európai parlamenti és tanácsi rendeletre (1) és különösen annak 6. cikkére,

mivel:

(1) A 2065/2003/EK rendelet 10. cikkének (2) bekezdése előírja az engedélyezett füstízesítő elsődleges termékek (a továbbiakban: elsődleges termékek) kezdeti uniós jegyzékének összeállítását. A jegyzéket a vállalkozók által benyújtott, az érintett elsődleges termékek engedélyezése iránti kérelmek, valamint az Európai Élelmiszerbiztonsági Hatóság (a továbbiakban: Hatóság) véleménye alapján kell összeállítani.

(2) 2005. június 16-ig a Hatósághoz 14, elsődleges termékek engedélyezése iránti érvényes kérelem érkezett, melyeket a 2065/2003/EK rendelet 10. cikkének megfelelően nyújtottak be. Három kérelmet visszavontak. A hatóság ezért összesen 11 elsődleges terméket értékelt. Az egyik értékelt kérelmet az értékelés után visszavonták.

(3) A 2065/2003/EK rendelet 4. cikkének (1) bekezdése szerint a füstaromák engedélyezése egyedi felhasználási feltételekhez köthető, továbbá ugyanazon rendelet 9. cikkének (3) bekezdése szerint az engedély 10 évig érvényes, és a 12. cikknek megfelelően megújítható.

(4) Az elsődleges termékeket és a származékos füstaromákat élelmiszerekben, illetve azok felszínén használják annak érdekében, hogy az élelmiszernek füstös ízt kölcsönözzenek, illetve – füstös íz kölcsönzése nélkül – egy másik ízt kiegészítsenek. Ezenkívül hús-, hal- és tejtermékek füstölésére is használják őket. A Rijksinstituut voor Volksgezondheid en Milieu (RIVM) által végzett, az expozícióra vonatkozó részletes vizsgálat (2) azt mutatja, hogy függetlenül az alkalmazott expozíciószámítási módszertől, a nagy mennyiségű bevitelhez elsősorban olyan élelmiszerek járulnak hozzá, amelyeket korábban hagyományosan füstöltek, mint a főzött, füstölt virsli és szalonna. A hagyományosan nem füstölt élelmiszercsoportok – például burgonyaszirom, levesek, szószok – nem járulnak hozzá jelentős mértékben az expozícióhoz. Az elsődleges termékeket gyakran olyan füstből állítják elő, amelyet frakcionálási és tisztítási eljárásoknak vetettek alá, ezért a füstaromák használatát általánosságban kevésbé tartják az egészség szempontjából aggályosnak, mint a fa égetésével, illetve fűrészpor vagy faforgács hevítésével előállított füst felhasználását (3).

(5) A Hatóság által a Scansmoke PB1110 elsődleges termékre vonatkozó, 2009. március 26-án elfogadott biztonsági értékelés (4) szerint a kérelmező által szolgáltatott adatok elegendőek a genotoxicitással kapcsolatos aggályok eloszlatására. A kérelmező által eredetileg javasolt felhasználási módok és szintek azonban meghaladnák a biztonságos tartományt. A felhasználást és a felhasználási mennyiséget a fenti vélemény figyelembevétele érdekében módosították. A Scansmoke PB1110 elsődleges terméket ezért egyedi felhasználási feltételek mellett engedélyezni kell.

(6) A Hatóság által a Zesti Smoke Code 10 elsődleges termékre vonatkozó, 2009. január 29-én (5) és 2011. július 6-án (6) elfogadott biztonsági értékelés szerint a kérelmező által szolgáltatott adatok elegendőek a genotoxicitással kapcsolatos aggályok eloszlatására. A kérelmező által eredetileg javasolt felhasználási módok és szintek azonban meghaladnák a biztonságos tartományt. A felhasználást és a felhasználási mennyiséget a fenti vélemény figyelembevétele érdekében módosították. A Zesti Smoke Code 10 elsődleges terméket ezért egyedi felhasználási feltételek mellett engedélyezni kell.

(7) A Hatóság által a Smoke Concentrate 809045 elsődleges termékre vonatkozó, 2009. január 29-én elfogadott biztonsági értékelés (7) szerint a kérelmező által szolgáltatott adatok elegendőek a genotoxicitással kapcsolatos aggályok eloszlatására. A kérelmező által eredetileg javasolt felhasználási módok és szintek nem adnak okot a biztonságossággal kapcsolatos aggályokra. A Smoke Concentrate 809045 elsődleges terméket ezért egyedi felhasználási feltételek mellett engedélyezni kell.

(8) A Hatóság által a Scansmoke SEF 7525 elsődleges termékre vonatkozó, 2009. május 14-én elfogadott biztonsági értékelés (8) szerint a kérelmező által szolgáltatott adatok elegendőek a genotoxicitással kapcsolatos aggályok eloszlatására. A kérelmező által eredetileg javasolt felhasználási módok és szintek nem adnak okot a biztonságossággal kapcsolatos aggályokra. Scansmoke SEF 7525 elsődleges terméket ezért egyedi felhasználási feltételek mellett engedélyezni kell.

(9) A Hatóság által a SmokEz C-10 elsődleges termékre vonatkozó, 2009. május 14-én (9) és 2012. július 4-én (10) elfogadott biztonsági értékelés szerint a kérelmező által szolgáltatott adatok elegendőek a genotoxicitással kapcsolatos aggályok eloszlatására. A kérelmező által eredetileg javasolt felhasználási módok és szintek azonban meghaladnák a biztonságos tartományt. A felhasználást és a felhasználási mennyiséget a fenti vélemény figyelembevétele érdekében módosították. A SmokEz C-10 elsődleges terméket ezért egyedi felhasználási feltételek mellett engedélyezni kell.

(10) A Hatóság által a SmokEz Enviro-23 elsődleges termékre vonatkozó, 2009. május 14-én (11) és 2012. július 4-én (12) elfogadott biztonsági értékelés szerint a kérelmező által szolgáltatott adatok elegendőek a genotoxicitással kapcsolatos aggályok eloszlatására. A kérelmező által eredetileg javasolt felhasználási módok és szintek azonban meghaladnák a biztonságos tartományt. A felhasználást és a felhasználási mennyiséget a fenti vélemény figyelembevétele érdekében módosították. A SmokEz Enviro-23 elsődleges terméket ezért egyedi felhasználási feltételek mellett engedélyezni kell.

(11) A Hatóság által a TradismokeTM A MAX elsődleges termékre vonatkozó, 2009. november 26-án elfogadott biztonsági értékelés (13) szerint a kérelmező által szolgáltatott adatok elegendőek a genotoxicitással kapcsolatos aggályok eloszlatására. A kérelmező által eredetileg javasolt felhasználási módok és szintek azonban meghaladnák a biztonságos tartományt. A felhasználást és a felhasználási mennyiséget a fenti vélemény figyelembevétele érdekében módosították. A TradismokeTM A MAX elsődleges terméket ezért egyedi felhasználási feltételek mellett engedélyezni kell.

(12) A Hatóság által a Scansmoke R909 elsődleges termékre vonatkozó, 2009. november 26-án elfogadott biztonsági értékelés (14) szerint a kérelmező által szolgáltatott adatok elegendőek a genotoxicitással kapcsolatos aggályok eloszlatására. A kérelmező által eredetileg javasolt felhasználási módok és szintek azonban meghaladnák a biztonságos tartományt. A felhasználást és a felhasználási mennyiséget a fenti vélemény figyelembevétele érdekében módosították. A kérelmező 2012. november 26-án értesítette a Bizottságot, hogy az elsődleges termék neve proFagus-Smoke R709-ra változott. A proFagus-Smoke R709 elsődleges terméket ezért egyedi felhasználási feltételek mellett engedélyezni kell.

(13) A Hatóság által a Fumokomp elsődleges termékre vonatkozó, 2009. szeptember 24-én (15) és 2011. július 6-án (16) elfogadott biztonsági értékelés szerint a kérelmező által szolgáltatott adatok elegendőek a genotoxicitással kapcsolatos aggályok eloszlatására. A kérelmező által eredetileg javasolt felhasználási módok és szintek nem adnak okot a biztonságossággal kapcsolatos aggályokra. A Fumokomp elsődleges terméket ezért egyedi felhasználási feltételek mellett engedélyezni kell.

(14) A Hatóság által az AM 01 elsődleges termékre vonatkozó, 2009. november 26-án (17) és 2012. február 2-án (18) elfogadott biztonsági értékelés szerint a kérelmező által szolgáltatott adatok elegendőek a genotoxicitással kapcsolatos aggályok eloszlatására. A kérelmező által eredetileg javasolt felhasználási módok és szintek azonban meghaladnák a biztonságos tartományt. A felhasználást és a felhasználási mennyiséget a fenti vélemény figyelembevétele érdekében módosították. Az AM01 elsődleges terméket ezért egyedi felhasználási feltételek mellett engedélyezni kell.

(15) Az uniós jegyzéknek valamennyi engedélyezett elsődleges termék vonatkozásában meg kell adnia az adott termék egyedi kódját, a termék nevét, az engedély jogosultjának nevét és címét, a termék leírását és jellemzését, valamint annak meghatározott élelmiszerekben, élelmiszercsoportokban, illetve azok felületén történő felhasználásának feltételeit, továbbá az engedély hatálybalépésének és lejártának időpontját. E rendelet alkalmazásában az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendelet (19) II. mellékletében meghatározott élelmiszer-kategóriákra kell hivatkozni.

(16) Az elsődleges termékek gyártására vonatkozó feltételeket – ideértve a policiklusos aromás szénhidrogének maximális mennyiségét – a 2065/2003/EK rendelet I. melléklete tartalmazza.

(17) Ha élelmiszerekben vagy azok felületén engedélyezett füstaromák felhasználására kerül sor, a felhasználásnak összhangban kell lennie az e rendelet mellékletében rögzített felhasználási feltételekkel, ideértve a maximális mennyiséget. Engedélyezett füstaromák együttes alkalmazása esetén az egyes anyagok mennyiségét arányosan csökkenteni kell.

(18) A füstképzéssel történő füstölés folyamata során az élelmiszert olyan füsttel történő expozíció éri, amelyet a füstaromák füstölőkamrában, a forró vagy hideg füstöléshez hasonló idő- és hőmérsékleti feltételek mellett történő atomizálásával állítanak újra elő. Ebben az esetben a füstölés során a füstaromák elvesztésének folyamata következtében nehéz annak felbecslése, hogy a végleges, értékesített élelmiszerben milyen mennyiségben lesznek jelen füstaromák. Ezért a felhasználásnak a helyes gyártási gyakorlatot kell követnie.

(19) Egy engedélyezett füstaroma – amennyiben más korlátozások nem vonatkoznak rá – az élelmiszerben jelen lehet nem közvetlen hozzáadás, hanem olyan összetevőből való átvétel eredményeként, amelyben a füstaroma engedélyezett, feltéve, hogy a füstaroma szintje a végső élelmiszerben nem nagyobb, mint ami az összetevő használatából, megfelelő technológiai feltételek és a helyes gyártási gyakorlat mellett következett volna.

(20) A füstaromák uniós jegyzékét az ágazatspecifikus jogszabályokban megállapított más rendelkezések sérelme nélkül kell alkalmazni.

(21) Mivel a tagállamokban már jelenleg is forgalmaznak füstaromákat, rendelkezéseket fogadtak el annak biztosítására, hogy az uniós engedélyezési eljárásra történő átállás zökkenőmentes legyen. Ennek érdekében a 2065/2003/EK rendelet 20. cikkében átmeneti intézkedésekről rendelkeztek.

(22) A 2065/2003/EK rendelet 12. cikkének megfelelően az engedélyek tízéves időszakokra megújíthatók, amennyiben az engedély jogosultja ilyen kérelmet nyújt be a Bizottsághoz. A kérelemhez csatolni kell az említett rendelet 12. cikkének (2) bekezdésében felsorolt dokumentumokat. E dokumentumokban – a Hatóság 2004. október 7-i iránymutatásában vagy annak aktualizált változatában szereplő útmutatást követve – fel kell tüntetni a toxikológiai adatokra vonatkozó információkat.

(23) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

ELFOGADTA EZT A RENDELETET:

1. cikk

Az élelmiszerekben vagy azok felületén történő felhasználásra szánt, illetve származékos füstaromák előállításához felhasznált, az összes többi adalékanyag kizárása mellett engedélyezett füstaroma elsődleges termékeknek a 2065/2003/EK rendelet 6. cikkében említett jegyzékét e rendelet melléklete állapítja meg.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Az engedélyezett füstaromák jegyzéke 2014. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2013. december 10-én. a Bizottság részéről az elnök José Manuel BARROSO

(1) HL L 309., 2003.11.26., 1. o.

(2) „Refined exposure assessment of smoke flavouring primary products with use levels provided by the industry. A pilot study into data collection of use levels.” RIVM írásbeli jelentés, 320026003.

(3) The EFSA Journal (2008) 724, 1–114.

(4) The EFSA Journal (2009) ON-1056, 1–23.

(5) The EFSA Journal (2009) ON-982, 1–24.

(6) EFSA Journal 2011; 9(7):2307.

(7) The EFSA Journal (2009) ON-981, 1–19.

(8) The EFSA Journal (2009) 1224, 1–24. o.

(9) The EFSA Journal (2009) 1225, 1–28. o.

(10) EFSA Journal 2012;10(7):2830.

(11) The EFSA Journal (2009) 1226, 1-26. o.

(12) EFSA Journal 2012;10(7):2829.

(13) EFSA Journal 2010; 8(1):1394.

(14) EFSA Journal 2010; 8(1):1395.

(15) EFSA Journal 2009; 7(9):1343.

(16) The EFSA Journal 2011; 9(7):2308.

(17) EFSA Journal 2010; 8(1):1396.

(18) The EFSA Journal 2012; 10(2):2580.

(19) HL L 354., 2008.12.31., 16. o.